Vanemuine (teater)
Vanemuine on teater Tartus, mis asub aadressil Vanemuise tänav 6. Teatrit loetakse Eesti ainsaks kolmežanriteatriks: Vanemuise mängukavas on nii draama-, muusika- kui ka balletilavastusi. Teater tegutseb sihtasutusena, mille asutajaõigused kuuluvad ainsana Kultuuriministeeriumile. Teatri kõrgeim juhtimisorgan on nõukogu, kes tegeleb järelevalvega teatri tegevjuhtimise üle. Alates augustist 2023 on teatrijuht Aivar Mäe, kelle ametiaeg kestab 2029. aastani. 1. augustist 2019 kuni 31. juulini 2023 oli teatri juht Kristiina Alliksaar. Aastatel 2013–2019 juhtis teatrit Toomas Peterson. Aastatel 2007 –2012 oli teatri juht Paavo Nõgene.